മഹാഭാരതം മൂലം/ആദിപർവം/അധ്യായം40
1 [സ്]
     തം തഥാ മന്ത്രിണോ ദൃഷ്ട്വാ ഭോഗേന പരിവേഷ്ടിതം
     വിവർണവദനാഃ സർവേ രുരുദുർ ഭൃശദുഃഖിതാഃ
 2 തം തു നാദം തതഃ ശ്രുത്വാ മന്ത്രിണസ് തേ പ്രദുദ്രുവുഃ
     അപശ്യംശ് ചൈവ തേ യാന്തം ആകാശേ നാഗം അദ്ഭുതം
 3 സീമന്തം ഇവ കുർവാണം നഭസഃ പദ്മവർചസം
     തക്ഷകം പന്നഗശ്രേഷ്ഠം ഭൃശം ശോകപരായണാഃ
 4 തതസ് തു തേ തദ്ഗൃഹം അഗ്നിനാ വൃതം; പ്രദീപ്യമാനം വിഷജേന ഭോഗിനഃ
     ഭയാത് പരിത്യജ്യ ദിശഃ പ്രപേദിരേ; പപാത തച് ചാശനി താഡിതം യഥാ
 5 തതോ നൃപേ തക്ഷക തേജസാ ഹതേ; പ്രയുജ്യ സർവാഃ പരലോകസത്ക്രിയാഃ
     ശുചിർ ദ്വിജോ രാജപുരോഹിതസ് തദാ; തഥൈവ തേ തസ്യ നൃപസ്യ മന്ത്രിണഃ
 6 നൃപം ശിശും തസ്യ സുതം പ്രചക്രിരേ; സമേത്യ സർവേ പുരവാസിനോ ജനാഃ
     നൃപം യം ആഹുസ് തം അമിത്രഘാതിനം; കുരുപ്രവീരം ജനമേജയം ജനാഃ
 7 സ ബാല ഏവാര്യ മതിർ നൃപോത്തമഃ; സഹൈവ തൈർ മന്ത്രിപുരോഹിതൈസ് തദാ
     ശശാസ രാജ്യം കുരുപുംഗവാഗ്രജോ; യഥാസ്യ വീരഃ പ്രപിതാമഹസ് തഥാ
 8 തതസ് തു രാജാനം അമിത്രതാപനം; സമീക്ഷ്യ തേ തസ്യ നൃപസ്യ മന്ത്രിണഃ
     സുവർണവർമാണം ഉപേത്യ കാശിപം; വപുഷ്ടമാർഥം വരയാം പ്രചക്രമുഃ
 9 തതഃ സ രാജാ പ്രദദൗ വപുഷ്ടമാം; കുരുപ്രവീരായ പരീക്ഷ്യ ധർമതഃ
     സ ചാപി താം പ്രാപ്യ മുദാ യുതോ ഽഭവൻ; ന ചാന്യനാരീഷു മനോ ദധേ ക്വ ചിത്
 10 സരഃസു ഫുല്ലേഷു വനേഷു ചൈവ ഹ; പ്രസന്നചേതാ വിജഹാര വീര്യവാൻ
    തഥാ സ രാജന്യ വരോ വിജഹ്രിവാൻ; യഥോർവശീം പ്രാപ്യ പുരാ പുരൂരവാഃ
11 വപുഷ്ടമാ ചാപി വരം പതിം തദാ; പ്രതീതരൂപം സമവാപ്യ ഭൂമിപം
    ഭാവേന രാമാ രമയാം ബഭൂവ വൈ; വിഹാരകാലേഷ്വ് അവരോധ സുന്ദരീ